Συνάντηση με τον υπουργό Προστασίας του Πολίτη ζήτησαν οι κάτοικοι των Εξαρχείων που διαμαρτυρήθηκαν για την αύξηση της εγκληματικότητας στην περιοχή παρά την ασφυκτική παρουσία της αστυνομίας, τονίζοντας πως εδώ και έναν μήνα «ο υπουργός έχει πει πως με κατοίκους των Εξαρχείων δεν μιλάει».

Παρά ταύτα, οι κάτοικοι συναντήθηκαν το Σάββατο με τον διοικητή του αστυνομικού τμήματος Εξαρχείων, ο οποίος σύμφωνα με το μέλος της αντιπροσωπείας των κατοίκων, Θεόδωρο Κοκκινάκη που ήταν παρών στη συνάντηση και μίλησε στα τηλεοπτικά κανάλια, διαμήνυσε πως «ο σχεδιασμός άνωθεν είναι να χτυπηθεί πρώτα το πολιτικό και κοινωνικό έγκλημα στα Εξάρχεια, και μετά το ποινικό. Αυτή ήταν η ενημέρωση».

Για την παραδοχή αυτή του διοικητή του ΑΤ Εξαρχείων εξέδωσε ανακοίνωση το ΜέΡΑ25, καλώντας μεταξύ άλλων, τα κυβερνητικά στελέχη «να ομολογήσουν επιτέλους χωρίς άλλοθι και μάσκες το πασιφανές: ότι η “ανομία” είναι ένα κενό νοήματος φύλλο συκής που κρύβει την ανάγκη μιας αυταρχικής δεξιάς να εξαφανίσει απ’ τον ιστορικό χάρτη τα Εξάρχεια του Άσιμου, της Κατερίνας Γώγου, του Κύρκου, του Καλαϊτζή, των δεκάδων εκδοτικών και τυπογραφείων, των δομών αλληλεγγύης, της σκέψης και της αμφισβήτησης και να τα παραδώσει σε εξευτελιστικές τιμές σε κινέζους επενδυτές και airBnB τουρίστες.

Διαβάστε ολόκληρη την ανακοίνωση: